
A testnevelés iránti attitűd vizsgálata a közoktatásban

A testnevelés iránti attitűd vizsgálata a közoktatásban
avagy a testneveléshez való hozzáállás összefüggése a tanulói személyiség jellemzőivel
Leendő testnevelő tanárként gyakorlatot teljesítettem, így rengeteg új tapasztalatra tettem szert a tanulókkal kapcsolatban. A testnevelés órákon való aktivitás tapasztalataim szerint az életkor előrehaladtával csökken.
A testnevelés megosztja a diákságot. Vannak, akik szeretik, vannak, akik kevésbé. A tantárgy kedveltsége alsóbb évfolyamokon nagyobb, mint a felsőbbekben. Ezt más tantárgyakat vizsgáló kutatások is tanúsítják (Takács [2001]: A tantárgyi attitűdök struktúrájáról; Csapó [2000]: A tantárgyakkal kapcsolatos attitűdök összefüggései; Csíkos  [2011]: Melyik a kedvenc tantárgyad? Tantárgyi attitűdök vizsgálata a nyíltvégű írásbeli kikérdezés módszerével).
A legfrissebb kutatás dr. Hamar Pál és Karsai István munkája. A tanulói attitűdöt állításokhoz való viszonyulás keretében vizsgálták. Kutatásukban a testnevelés tantárggyal való pozitív attitűd folyamatosan csökkenő képet mutat mindkét nemnél.
Hipotéziseim: az életkor előrehaladtával egyre negatívabb a tanuló véleménye a testnevelés óráról. Nincs összefüggés a tantárgyi eredményesség és a hozzáállás között. A fiúk vélekedése pozitívabb, mint a lányoké, és ez minden korosztályra igaz. A kifelé forduló és affektív tanulóknak a legpozitívabb a hozzáállása a testnevelés órához.
Kutatásom során több módszert alkalmaztunk: személyiség-teszt (BRÉK-próba), asszociációs vizsgálat (képválasztás), és a demográfiai adatokon kívül a jegyet, tantárgyhoz/tanárhoz való hozzáállást kérdező szöveges kérdéseket és a felmentettséget is kérdeztük. A vizsgálatot 2012. július és szeptember közt végeztem. Online kérdőívet hoztam létre, melyet több fórumon is terjesztettem. A számításokat SPSS 17.0 for Windows programmal és Microsoft Office Excel 2007-tel végeztem. A kérdőíveket egyesével értékeltem ki, pszichológus segítségével. 70 értékelhető kérdőív került feldolgozásra.
Kutatásom végén választ kaptam a kérdéseimre, kiderült, hipotéziseim helytállóak voltak-e.
Részben igazolódott az első hipotézis, ugyanis a fiúknál csökken a tendencia, lányoknál viszonylag állandó maradt a hozzáállás a tantárgyhoz.
Nincsen szignifikáns kapcsolat a tantárgyi eredményesség és az attitűd között (p=0,467).
A lányok attitűdje pozitívabb, mint a fiúké, de nem minden korosztályra jellemző.
Az inkább kifelé forduló és érzelmileg vezérelt tanulóknak a legpozitívabb a hozzáállása a testnevelés órához.



